Paul Elvstrøm

Paul Bert Elvstrøm (25. februar 1928 – 7. december 2016) var en af Danmarks mest kendte sejlsportsudøvere. Han anses for at være den største sejler i den olympiske historie.

Paul Elvstrøm deltog  i otte olympiske lege fra 1948 til 1988 og har som en ud af kun tre andre vundet fire guldmedaljer i træk. Yderligere vandt han  VM 15 gange i 8 forskellige bådtyper.

Paul Elvstrøm var med med til at udvikle sejlsporten på mange måder. Han var opfinderen af den selvlænsende bailer. Fastgjort i bunden af båden kan den lænses for vand og dermed hurtigt få jollen op i fart igen efter en kæntring. Denne anordning bruges især i joller til kapsejlads, der ikke har et selvlænsende cockpit. Elvstrøm var også pioner med hensyn til hængeteknik. Han var den første til at placere hængestropper i bunden af sin jolle. Hermed blev han i stand til, med fødderne under stroppen, at bruge hele sin vægt til at hænge båden flad og holde den på ret kurs, og af denne årsag kunne han især i hård vind sejle hurtigere end sine modstandere. Denne teknik kræver, at udøveren er i god form. Derfor byggede Elvstrøm en bænk med hængestropper i sin garage, der gjorde det ud for siddepositionen i en jolle. Så kunne han bruge mange timer på land på at træne musklerne i lår og mave! Hængeteknikken revolutionerede jollesejladsen og blev snart normen i alle jolleklasser.

Desuden har han i stort omfang bidraget til arbejdet omkring udarbejdelse af internationale kapsejladsregler. Han har ligeledes udgivet adskillige bøger om taktik og en meget anerkendt fortolkning af de internationale kapsejladsregler.

Paul Elvstrøm var en kendt sejlmager samt konstruktør af både og bådudstyr. Han konstruerede bl.a., sammen med Jan Kjærulff, Aphrodite 101. Han var  uddannet murer og arbejdede som selvstændig murer de første mange år af sin sejlkarriere. I 1953 startede han Elvström Dinghy Sails, som i dag hedder Elvström Sails. Den første produktion foregik i den private kælder i Hellerup. Paul Elvstrøms udvikling af sejlfaconer og sejldug betød, at produktionen blev udvidet, og i løbet af det første år producerede firmaet sejl til hele Finnjolle-, Piratjolle- og Snipeklasserne. 

Paul Elvstrøm var svært ordblind, men hans kreativitet, opfindsomhed og arbejdsomhed gjorde, at virksomheden ekspanderede hurtigt. I løbet af de første år åbnede den et sejlloft i Frankrig og Canada. Desuden er det i denne periode, at Paul Elvstrøm købte et bådeværft.
Som konstruktør har Paul Elvstrøm bl.a. designet Trapezjollen, samt adskillige kølbåde.

Paul Elvstrøm kæmpede med Parkinsons de sidste år af sit liv, og sov stille ind i sit hjem den 7. december 2016, i en alder af 88 år.

Det danske satire-cult band Roben & Knud skrev en sang om ham, ganske enkelt kaldet "Paul Elvstrøm", som kan findes på deres andet album, Morseper. Især er værd at nævne omkvædet som lyder: "Let's get married Paul Elvstrøm", og som er ét de mest genkendelige omkvæd i Roben og Knud sange.

Resultater 

Olympiske resultater
 1948 Firefly (Guld)
 1952 Finnjolle (Guld) 
 1956 Finnjolle (Guld)
 1960 Finnjolle (Guld)
 1968 Starbåd (Nr. 4)
 1972 Soling (Udgået)
 1984 Tornado (Nr. 4)
 1988 Tornado

Verdensmesterskabs-titler
 1957 505 jolle
 1958 505 jolle
 1958 Finnjolle
 1959 Finnjolle
 1959 Snipe
 1962 Flying Dutchman
 1966 5.5-meter
 1966 Starbåd
 1967 Starbåd
 1969 Soling
 1971 Halvtonner
 1974 Soling
 1981 Halvtonner

Hædersbevisninger 
Elvstrøm er også blevet hædret og æret på anden vis:
 Den 11. januar 1985 blev Paul Elvstrøm ridder af Dannebrogordenen, som ingen andre danske sportsfolk tidligere var blevet.
 I 1996 blev Paul Elvstrøm kåret til Århundredets Sportsmand i Danmark.
 I 1992 blev han optaget i dansk idræts Hall of Fame.
 I 2007 blev han den første af i alt seks personer, der blev indlemmet i sejlsportens nye virtuelle Hall of Fame.

Anden sejlads 
Elvstrøm forsøgte også at deltage i America's Cup, men da sponsoren, Baron Bich fra Frankrig, ville have lavet nogle ændringer ved Elvstrøms 12-meter, opgav han forehavendet, da han ikke ville gå på kompromis.

Efterfølgende sejlede Elvstrøm den olympiske katamaran, Tornado, med sin datter, Trine Elvstrøm.

Kilder 
 Paul Elvstrøm Fortæller af Richard Creagh-Osborne & Svend W. Carlsen, 1987 Forlaget Cervus

Litteratur 
 Richard Creagh-Osborne: Elvström, sein Leben, seine Erfolge. Delius und Klasing, Berlin 1972,

Eksterne henvisninger 
 
 Foto: Paul Elvstrøm  
 Sejlmageri 
 kipperi foorum: Purjetamise Grand Old Man Paul Elvström 80, 1979 aasta fotod Piritalt 

Team Danmarks sportskanon
Sejlsportsfolk fra Danmark
Riddere af Dannebrog
Bådebyggere
Personer fra København
Olympiske mestre fra Danmark
Medaljevindere fra Danmark ved sommer-OL 1948
Medaljevindere fra Danmark ved sommer-OL 1952
Medaljevindere fra Danmark ved sommer-OL 1956
Medaljevindere fra Danmark ved sommer-OL 1960
Medlemmer af dansk idræts Hall of Fame